钦定古今图书集成/明伦汇编/皇极典/第271卷 > 荀子 > 《君子篇》
## 钦定古今图书集成/明伦汇编/皇极典/第271卷 > 荀子 > 《君子篇》

圣王在上，分义行乎下，则士大夫无流淫之行，百吏
官人无怠慢之事，众庶百姓无奸怪之俗，无盗贼之
罪，莫敢犯大上之禁。天下晓然皆知夫盗窃之人不
可以为富也，皆知夫贼害之人不可以为寿也，皆知
夫犯上之禁不可以为安也。由其道则人得其所好
焉，不由其道则必遇其所恶焉。是故刑罚綦省而威
行如流，治世晓然皆知。夫为奸则虽隐窜逃亡之由，
不足以免也，故莫不服罪而请。《书》曰：“凡人自得罪”，此
之谓也。故刑当罪则威，不当罪则侮；爵当贤则贵，不
当贤则贱。古者刑不过罪，爵不逾德，故杀其父而臣
其子，杀其兄而臣其弟。刑罚不怒罪，爵赏不逾德，分
然各以其诚通，是以为善者劝，为不善者沮，刑罚綦
省而威行如流；政令致明而化易如神。《传》曰：“一人有
庆，兆民赖之。”此之谓也。乱世则不然，刑罚怒罪，爵赏
逾德，以族论罪，以世举贤。故一人有罪而三族皆夷，
德虽如舜，不免刑均，是以族论罪也。先祖当贤，后子
孙必显，行虽如桀纣，列从必尊，此以世举贤也。以族
论罪，以世举贤，虽欲无乱，得乎哉？《诗》曰：“百川沸腾，山
冢崒崩。高岸为谷，深谷为陵。哀今之人，胡憯莫惩？”此
之谓也。